  Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Сарапул ёросысь Тарасово черкогуртын «Модернизация школьных систем образования» федерал программа улсын укмыс классъем школаез тупатъяло. 3-тӥ гудырикошконэ ёросын ужъя пумиськонъёсыз дыръя отчы Удмуртилэн тӧроез Александр Бречалов вуылӥз. Со сярысь элькун тӧролэн но кивалтэтлэн пресс-службазы ивортӥз. « 2022-тӥ ар элькунын Дышетонлэн ареныз ялэмын. Одӥгез ужпуммы – инфраструктураез азинтонлы, Удмуртиысь школаосты выльдонлы нимысьтыз саклык висъян. Соос пӧлын Тарасово черкогуртысь валтӥсь огъядышетон школа но. Дышетон ужъюртлэсь юртсэ одӥг пол но рос-прос ӧз тупатъялэ, соин ик школаез элькунын 2022-тӥ но 2023-тӥ аръёсы выльдоно но тупатъяно 22 объектъёсын лыдметэ пыртыны пумкылъян кутэмын вал » Александр Бречалов, Удмуртилэн тӧроез Та дырлы юртысь вань ӧсъёсты воштӥзы ни, борддоръёссэ штукатуркаен вӧлдӥзы, электроезъёс кыскизы, ву кошкон гумыоссэ быдэсак ворсазы но мукет. Ужъёсты быдэстыны 16,3 миллион манетлэсь трос коньдон висъязы. Тупатъям сяна, парти ӵектос улсын школаысь выльдэм висъетъёсы выль мебель но туала дышетон тӥрлык басьтозы. Солы 7,8 миллион манетлэсь трос коньдон висъязы. Озьы ик дышетон ужъюртын «Центр этнокультурного образования», «Центр детских инициатив» усьтӥськозы, со сяна, естесственно-научной ӧръя «Точка роста» центр. Выльдэм школа 1-тӥ куарусёнэ ӧсъёссэ усьтоз. Пусъём, Тарасовоысь школа 1971-тӥ арын пуктэмын вал. Туннэ нуналлы отын 98 пиналъёс тодон-валан люкало, соосты 12 дышетӥсьёс визьнодало. Тодэ вайытом, 1-тӥ куарусёнлы Каракулиноысь школаез тупатъян ужъёсты но вуттозы. Тегъёс: Дышетон лэсьтӥськон Сарапул Удмуртия школаос  